በደንቢዶሎ ዩኒቨርሲቲ ተማሪዎች የኦሮሞ ባህል አምባሳደሮች እንዲሆኑ መስራት ያስፈልጋል- የኢፌዴሪ ጠቅላይ ሚኒስትር
የደንቢዶሎና አካባቢው ህዝብና የኦሮሞ ተማሪዎች ከመላ ሀገሪቱ ለተውጣጡ ተማሪዎች የኦሮሞን ባህልና ቋንቋ በማስተማር ወደ አካባቢያቸው ሲመለሱ የኦሮሞ አምባሳደር እንዲሆኑ ማድረግ እንደሚገባ ጠቅላይ ሚኒስትር ዶክተር አብይ አህመድ ተናገሩ፡፡ጠቅላይ ሚኒስትሩ የደምቢዶሎ ዩኒቨርሲቲን መርቀው ከፍተዋል፡፡ዶክተር አብይ አህመድ በዚሁ ጊዜ እንዳሉት ከመላ ሀገሪቱ የተውጣጡ ተማሪዎች ትምህርታቸውን በሰላምና በፍቅር ተምረው እንዲያጠናቀቁ የአካባቢው ነዋሪዎችና መምህራን የድርሻቸውን ሊወጡ እንደሚገባም አሳስበዋል፡፡ብሔር፣ ብሔረሰቦችንና ህዝቦችን አንድ ላይ አሰባስቦ በጋራ ማስተማር ትልቅና የሚኮራ ተግባር መሆኑንም ነው የገለጹት፡፡ጠቅላይ ሚኒስትሩ እንዳሉት የቄለም ወለጋና አካባቢው ህዝብ የኦሮሞ ምሁራንን በማፍራት ለየኦሮሞ ባህል መጎልበት  ከፍተኛ  አስተዋጽኦ አበርክቷል፡፡የሀገሪቱን ፈጣን እድገት ማስቀጠል ከተቻለ ኢትዮጵያን መለወጥ እንደሚቻል ያብራሩት ጠቅላይ ሚኒስትሩ ለፈጣን እድገቱ እንቅፋት የሆነውን ሌብነት ማጥፋት እንደሚያስፈልግ አጽንኦት ሰጥተውታል፡፡የትምህርት  ሚኒስትሩ  ዶክተር ጥላዬ ጌቴ  በበኩላቸው በዩኒቨርስቲው የሚማሩ ተማሪዎች ይዘውት ከሚወጡት የቀለም ትምህርት ጎን ለጎን የአካባቢውን ህብረተሰብ  ቋንቋ፣ ወግና ባህል የመማር ተጨማሪ እድሎች እንዳሏቸው ገልጸዋል፡፡የኦሮሚያ ብሄራዊ ክልላዊ መንግስት ፕሬዝዳንት  ለማ መገርሳ ካሁን በፊት የአካባቢው ተወላጆች ሩቅ ቦታ ሄደው ለመማር ይገደዱ እንደነበር አስታውሰው ዩኒቨርሲቲው መከፈቱ የህብረሰቡን የረጅም ጊዜ ጥያቄ እንደፈታው አስረድተዋል፡፡ዩኒቨርሲቲው ተማሪዎችን አስተምሮ ከማስመረቅ ጎን ለጎን የአካባቢውን ህብረተስብ ችግር የሚፈቱ ተመራማሪና ብቃት ያላቸው  ምሁራንን የሚያፈራ  መሆን እንዳለበትም ነው የተናገሩት፡፡የሁሉ ነገር ቁልፍ  ትምህርት  እና እውቀት በመሆኑ ወጣቱ አዕምሮውን ለማልማት መጣር እንዳለበትም መክረዋል፡፡የዩኒቨርሲቲውን ሰላም መጠበቅና ከመላው የሀገሪቱ ክፍሎች የመጡ ተማሪዎች ትምህርታቸውን በአግባቡ እንዲከታተሉ ማድረግ እንደሚገባም አሳስበዋል፡፡በቀጣይም የክልሉ መንግሥት ለዩኒቨርሲቲው  አስፈላጊውን ድጋፍ ለማድረግ ዝግጁ መሆኑን አረጋግጠዋል፡፡የቄለም ወለጋና አካባቢው ህዝብ  በአሁኑ ወቅት ዩኒቨርሲቲውን ጨምሮ፣ የአውሮፕላን ማረፊያና የአስፓልት መንገድ ተጠቃሚ  መሆኑም በስነስርዓቱ ላይ ተመልክቷል፡፡ (ኢዜአ)